b"\n_START_ARTICLE_\nInaccessible Island\n_START_SECTION_\nHistorie\n_START_PARAGRAPH_\nInaccessible Island ble gjenoppdaget i 1652 under seilasen til det nederlandske skipet t'Nachtglas, 146 \xc3\xa5r etter at \xc3\xb8ya f\xc3\xb8rst ble sett av portugisere. Da \xc3\xb8ya skulle bli nedtegnet p\xc3\xa5 kartet, ble \xc3\xb8ya omtalt som utilgjengelig (engelsk: inaccessible) siden mannskapet hadde problemer med \xc3\xa5 komme rundt p\xc3\xa5 \xc3\xb8ya._NEWLINE_De tyske br\xc3\xb8drene Stoltenhoff kom til Inaccessible Island i 1871 for \xc3\xa5 bosette seg her. De skulle livn\xc3\xa6re seg p\xc3\xa5 selfangst og selge til forbiseilende handelsmenn (og glemte hvor ofte \xe2\x80\x93 eller ikke \xe2\x80\x93 \xc3\xb8ya fikk bes\xc3\xb8k). De ble reddet fra matmangel i 1873 i forbindelse med en britisk ekspedisjon som skulle utforske \xc3\xb8yas fauna og flora. Stoltenhoffbr\xc3\xb8drenes opphold p\xc3\xa5 \xc3\xb8ya er skildret i boken Shelter from the Spray (1952) av den s\xc3\xb8rafrikanske forfatteren Eric Rosenthal._NEWLINE_I 1922 stoppet Ernest Shackletons skip Quest i en kort periode p\xc3\xa5 Inaccessible Island, og en botaniker ombord oppdaget en fugl som senere ble oppkalt etter ham, Wilkins Bunting (Nesospiza wilkinsi)._NEWLINE_Norske forskere hadde en ekspedisjon til \xc3\xb8ya i 1938. I l\xc3\xb8pet av de tre ukene oppholdet varte ble planter, fugler og steiner kartlagt._NEWLINE_Etter andre verdenskrig ble det utarbeidet en plan for \xc3\xa5 drive landbruk p\xc3\xa5 Inaccessible Island, men disse planene ble aldri realisert._NEWLINE_Et annet fors\xc3\xb8k p\xc3\xa5 \xc3\xa5 f\xc3\xa5 kartlagt \xc3\xb8ya ble gjort i 1962 av britiske forskere, og som s\xc3\xa5 mange andre f\xc3\xb8r dem, kom heller ikke de til \xc3\xb8yas indre._NEWLINE_Inaccessible Island ble erkl\xc3\xa6rt som et naturreservat i 1976, mens beboere p\xc3\xa5 Tristan da Cunha fikk fremdeles lov til \xc3\xa5 fange sj\xc3\xb8fugler p\xc3\xa5 \xc3\xb8ya._NEWLINE_Den mest suksessfulle ekspedisjonen til \xc3\xb8ya skjedde i 1982. Studenter og vitenskapelig personell fra Denstone College bodde p\xc3\xa5 \xc3\xb8ya fra 25. oktober 1982 til 9. februar 1983. De foretok en omfattende kartlegging av \xc3\xb8ya, studerte \xc3\xb8yas flora, fauna og geologi og markerte mer enn 3\xc2\xa0000 fugler._NEWLINE_I 1997 ble Inaccessible Islands territorialfarvann ut til 14 nautiske mil erkl\xc3\xa6rt som naturreservat. For tiden er det kun guider fra Tristan de Cunha som kan ta i mot turister fra bes\xc3\xb8kende cruiseskip."